**Meithrin Cronfa o Dalent ein Hunain**

Er mwyn sicrhau bod gennym ni gronfa fedrus o ymgeiswyr ar gyfer ein swyddi yn y dyfodol yn ein gwasanaethau, yr ydym ni wedi ailsefydlu Cynllun Prentisiaethau/Gweithwyr dan Hyfforddiant Cyngor Bwrdeistref Sirol Wrecsam i Feithrin Cronfa o Dalent ein Hunain yn y sefydliad. Rydym ni wedi datblygu'r cynlluniau prentisiaeth hyn ledled y Cyngor i gyflwyno ystod o gyfleoedd a phrofiadau gwaith i gefnogi amrywiaeth o wahanol gymwysterau a chefndiroedd yn eich llwybr gyrfa yr ydych chi’n ei ffafrio.

Byddwn ni’n cynnig cyfleoedd profiad gwaith gwerthfawr a chymorth i ddatblygu eich sgiliau, arbenigedd a’ch gwybodaeth a’r bwriad yw cael gwaith parhaol yng Nghyngor Wrecsam yn y pen draw.

**Beth yw'r buddion?**

Bydd pob Prentis/Gweithiwr dan Hyfforddiant yn manteisio ar amrywiaeth o fuddion yn cynnwys:

* Dewis i ymuno â’r Cynllun Pensiwn Llywodraeth Leol
* Gweithio’n hyblyg a chydbwysedd rhwng bywyd a gwaith
* Hawl i wyliau blynyddol hael
* Amrywiaeth o fentrau ar gyfer Iechyd a Lles
* Cynllun Gwobrau’r Cyngor sy’n cynnig llawer o ostyngiadau a chynigion yn eich hoff siopau
* Gostyngiad ar aelodaeth mewn canolfannau hamdden
* Dysgu, hyfforddiant a datblygu
* Amrywiaeth o sgiliau gydol oes i’ch galluogi chi i gael gwaith yn y dyfodol

**Cynllun Prentisiaeth Corfforaethol - Cynllun 2 flynedd**

Bydd y prentis corfforaethol yn cael ei gefnogi gan Goleg Cambria a Datblygu’r Gweithlu i gwblhau cymhwyster NVQ dysgu ar sail gwaith ynghyd â chyfle i symud ymlaen i’r lefel uwch.

Er mwyn sicrhau bod y prentis yn cael y datblygiad a’r profiad gorau, bydd yr unigolyn yn symud o gwmpas amrywiaeth o feysydd gwasanaeth dros gyfnod o 2 flynedd. Bydd y gwasanaeth yn nodi rheolwr / mentor i gefnogi’r lleoliad am y cyfnod cyfan yn eu maes gwasanaeth.  Bydd hyn yn sicrhau cefnogaeth o ran lles a chefnogaeth o ran y swydd ei hun i sicrhau bod y prentis yn gallu gwneud ei waith hyd eithaf ei allu a’i fod yn cael cymaint o brofiad â phosibl dan Gynllun Prentisiaeth Corfforaethol Cyngor Bwrdeistref Sirol Wrecsam.

**Bydd Prentis yn:**

* Ennill cyflog - £10,186.00
* Treulio amser gyda staff profiadol
* Gweithio tuag at gymhwyster yn gysylltiedig â swydd (NVQ mewn Gwasanaeth i Gwsmeriaid, Gweinyddu Busnes neu TGCh).
* Cael gwyliau â thâl a chael yr un buddion â gweithwyr eraill
* Gweithio am tua 37 awr yr wythnos

**Pwy all wneud cais ar gyfer y Cynllun Prentisiaeth Corfforaethol?**

* Os ydych chi’n 16 mlwydd oed neu’n hŷn
* Os na fyddwch chi mewn addysg llawn amser ym mis Medi 2023
* Os ydych chi’n bwriadu trosglwyddo o fod yn fyfyriwr i unigolyn ym myd gwaith
* Os ydych chi’n ddi-waith ac yn dymuno rhoi cynnig ar rywbeth newydd
* Os oes gennych chi’r ymagwedd, y gwerthoedd a’r ymddygiadau cywir tuag at waith – Ymddiriedaeth, Parch, Uniondeb, Hyblygrwydd, Arloesedd ac Ymrwymiad
* **5 TGAU Gradd C neu uwch (neu gyfwerth) yn cynnwys Cymraeg neu Saesneg Iaith a Mathemateg**

**Ble fyddan nhw’n gweithio?**

Yn dibynnu ar yr hyn yr ydych chi’n ei ffafrio, mae nifer o leoliadau ar gael yn y gwasanaethau canlynol:

* Gwasanaeth i Gwsmeriaid a Digidol
* Economi a Chynllunio
* Tai
* Gofal Cymdeithasol
* Gwasanaethau Ymyrraeth Gynnar ac Addysg
* Cyllid a TGCh
* AD a DS, Perfformiad a Gwelliant

**Cynllun Prentis Crefft Tai - Cynllun 4 blynedd**

Mae ein rhaglen pedair blynedd yn uno dysgu ac ennill cyflog. Byddwch chi nid yn unig yn gweithio tuag at gymhwyster Crefft a gydnabyddir yn genedlaethol, ond hefyd yn ennill cyflog, yn datblygu sgiliau newydd ac yn cael gwybodaeth a phrofiad gwerthfawr. Bydd y rhaglen hon yn dechrau eich gyrfa ac yn eich galluogi chi i osod y sylfeini ar gyfer cael gwaith gyda Chyngor Wrecsam yn y dyfodol drwy’r cyfleoedd hyfforddiant gwych, y llwybrau gyrfa amrywiol a’r cyfleoedd gwaith y mae’r rhaglen yn eu cynnig.

Cewch eich cyflwyno i’ch crefft ddewisol a’ch paru â gweithiwr crefft profiadol er mwyn datblygu eich gwybodaeth dechnegol a’ch sgiliau ymarferol. Rydym ni’n cynnal cynllun prentisiaeth ar gyfer crefftau yn cynnwys plastro, saernïaeth, plymio a gwaith trydanol.

**Bydd Prentis yn:**

* Ennill y cyflog canlynol sy’n seiliedig ar unigolyn 16 oed sy’n dod yn brentis ym mis Medi 2023 ac sydd wedyn yn cael codiad cyflog arall ym mlwyddyn 3 a 4.

|  |  |  |  |  |  |
| --- | --- | --- | --- | --- | --- |
|  | Trydanwr | Plymiwr | Saer | Plastrwr | Paentiwr |
| Blwyddyn 1 | £12,109 | £11,763 | £11,356 | £11,356 | £11,356 |
| Blwyddyn 2 | £14,888 | £14,447 | £13,927 | £13,927 | £13,927 |
| Blwyddyn 3 | £18,592 | £18,592 | £17,356 | £17,356 | £17,356 |
| Blwyddyn 4 | £19,518 | £19,518 | £18,214 | £18,214 | £18,214 |

* Treulio amser gyda staff profiadol
* Gweithio tuag at gymhwyster yn gysylltiedig â swydd a dod yn weithiwr crefft cymwysedig
* Cael gwyliau â thâl a chael yr un buddion â gweithwyr eraill
* Gweithio am o leiaf 30 awr yr wythnos
* Meithrin sgiliau ymarferol i’ch helpu chi i gael gwaith yn y dyfodol

**Pwy all fod yn Brentis?**

* Os ydych chi’n 16 mlwydd oed neu’n hŷn
* Os na fyddwch chi mewn addysg llawn amser ym mis Medi 2023
* Os ydych chi’n bwriadu trosglwyddo o fod yn fyfyriwr i unigolyn ym myd gwaith
* Os ydych chi’n ddi-waith
* Os ydych chi’n dymuno newid gyrfa
* Os oes gennych chi’r ymagwedd, y gwerthoedd a’r ymddygiadau cywir tuag at waith – Ymddiriedaeth, Parch, Uniondeb, Hyblygrwydd, Arloesedd ac Ymrwymiad

**Meini Prawf Cymhwyso:**

* + **Trydanwr / Plymwr dan Brentisiaeth - 3 x A-C TGAU** yn cynnwys Saesneg neu Gymraeg os yw’n iaith gyntaf, Mathemateg a TGAU technegol er enghraifft Gwyddoniaeth neu Ddylunio a Thechnoleg
  + **Plastrwr / Saer / Paentiwr dan Brentisiaeth - 3 x A-C TGAU** yn cynnwys Saesneg neu Gymraeg os yw’n iaith gyntaf, Mathemateg a TGAU technegol er enghraifft Gwyddoniaeth neu Ddylunio a Thechnoleg

**Cynllun gwaith Amgylcheddol dan Hyfforddiant - Cynllun 2 flynedd**

Bydd gwaith Amgylcheddol dan Hyfforddiant yn cynnig cyfleoedd profiad gwaith gwerthfawr a bydd yn cefnogi’r gweithwyr dan hyfforddiant i ddatblygu eu sgiliau a’u gwybodaeth, a’r bwriad yw eu bod nhw’n cael gwaith parhaol yng Nghyngor Wrecsam yn y pen draw. Mae’r gwaith dan hyfforddiant yn gynllun 2 flynedd sy’n cyfuno gwaith mewn swyddfa a gwaith ar y safle, gan roi sgiliau a phrofiad i’r gweithwyr yn ogystal â magu eu hyder.

**Bydd gweithiwr dan hyfforddiant yn:**

* Ennill cyflog
  + Blwyddyn 1 - G02, £20,258
  + Blwyddyn 2 - G03, £20,441
* Treulio amser gyda staff profiadol a meithrin sgiliau ymarferol yn gyflym
* Cael gwyliau â thâl a chael yr un buddion â gweithwyr eraill
* Gweithio am 37 awr yr wythnos
* Meithrin sgiliau o amrywiaeth o leoliadau ledled Gwasanaethau Amgylchedd a Thechnegol

**Pwy all fod yn Weithiwr dan Hyfforddiant?**

* Os ydych chi’n 16 mlwydd oed neu’n hŷn
* Os na fyddwch chi mewn addysg llawn amser ym mis Medi 2023
* Os ydych chi’n bwriadu trosglwyddo o fod yn fyfyriwr i unigolyn ym myd gwaith
* Os ydych chi’n ddi-waith
* Os ydych chi’n dymuno newid gyrfa
* Os oes gennych chi’r ymagwedd, y gwerthoedd a’r ymddygiadau cywir tuag at waith – Ymddiriedaeth, Parch, Uniondeb, Hyblygrwydd, Arloesedd ac Ymrwymiad
* Os yw’n well gennych chi ddysgu drwy brofiad gwaith

**Blwyddyn 1 - Bydd y Gweithiwr dan Hyfforddiant ar 4 lleoliad**

• Gwastraff ac ailgylchu

• Cynnal a Chadw Priffyrdd

• Cefnogaeth i Fusnesau

• Prosiectau

**Blwyddyn 2 - Bydd y Gweithiwr dan Hyfforddiant yn cael ei roi ar 4 lleoliad o’i ddewis o’r meysydd canlynol**

• Gwastraff ac Ailgylchu

• Strategaeth Gwastraff

• Contractau a Pheirianneg

• Cludiant

• Cynnal a Chadw Priffyrdd

• Gorfodi

• Tîm Lleihau Carbon

• Cefnogaeth i Fusnesau

• Rheoli Fflyd

• Prosiectau

• Amlosgfa a Mynwentydd

• Gwaith Stryd

• Tîm Mannau Agored

• Goleuadau Stryd